Papersnake/gushiwen huggingface dataset:
触龙说赵太后
战国策（两汉）

赵太后新用事，秦急攻之。赵氏求救于齐，齐曰：“必以长安君为质，兵乃出。”太后不肯，大臣强谏。太后明谓左右：“有复言令长安君为质者，老妇必唾其面。”

左师触龙言愿见太后。太后盛气而揖之。入而徐趋，至而自谢，曰：“老臣病足，曾不能疾走，不得见久矣。窃自恕，而恐太后玉体之有所郄也，故愿望见太后。”太后曰：“老妇恃辇而行。”曰：“日食饮得无衰乎？”曰：“恃粥耳。”曰：“老臣今者殊不欲食，乃自强步，日三四里，少益耆食，和于身。”太后曰：“老妇不能。”太后之色少解。

左师公曰：“老臣贱息舒祺，最少，不肖；而臣衰，窃爱怜之。愿令得补黑衣之数，以卫王宫。没死以闻。”太后曰：“敬诺。年几何矣？”对曰：“十五岁矣。虽少，愿及未填沟壑而托之。”太后曰：“丈夫亦爱怜其少子乎？”对曰：“甚于妇人。”太后笑曰：“妇人异甚。”对曰：“老臣窃以为媪之爱燕后贤于长安君。”曰：“君过矣！不若长安君之甚。”左师公曰：“父母之爱子，则为之计深远。媪之送燕后也，持其踵，为之泣，念悲其远也，亦哀之矣。已行，非弗思也，祭祀必祝之，祝曰：‘必勿使反。’岂非计久长，有子孙相继为王也哉？”太后曰：“然。”

左师公曰：“今三世以前，至于赵之为赵，赵王之子孙侯者，其继有在者乎？”曰：“无有。”曰：“微独赵，诸侯有在者乎？”曰：“老妇不闻也。”“此其近者祸及身，远者及其子孙。岂人主之子孙则必不善哉？位尊而无功，奉厚而无劳，而挟重器多也。今媪尊长安君之位，而封之以膏腴之地，多予之重器，而不及今令有功于国，—旦山陵崩，长安君何以自托于赵？老臣以媪为长安君计短也，故以为其爱不若燕后。”太后曰：“诺，恣君之所使之。”

于是为长安君约车百乘，质于齐，齐兵乃出。

子义闻之曰：“人主之子也，骨肉之亲也，犹不能恃无功之尊、无劳之奉，而守金玉之重也，而况人臣乎。”
游岘山次韵三首
陈与义（宋代）

高人买山隐，百万犹恨少。
客儿最省事，有屐一生了。
东庄良不最，十里望缥缈。
萦纡并麦垅，翠浪四山绕。
先生滞鹿车，去程通凤沼。
暂来山泉上，思与飞云杳。
云北接云南，一迳绝纷扰。
竹林怀风雨，目断极窈窈。
从来无世尘，相对真不挠。
龙儿争地出，头角已表表。
先生嘱支郎，勿使斤斧夭。
终当乞一杖，险路扶吾老。
枯树 其二
葛其龙（清代）

独立苍茫阅古今，兴衰容易是园林。河阳春尽浮云散，金谷秋荒夕照沈。

一局残棋悲世事，百年浩劫悟禅心。窗前读罢兰成赋，落叶西风感不禁。
颂古九十八首
释印肃（宋代）

初心入处不为难，迷源逐境万重山。
观音妙智慈悲力，连击三声体自闲。
□去今何处去，悠悠空锁白云关。
猗兰操
周瑛（明代）

维山有谷，露瀼瀼兮。维谷有兰，扬孤芳兮。我行四方，荆棘蔽野。

扬芳而佩，知兰实寡。我思文武，于镐于丰。欲往从之，路阻不通。

路阻不通，吾道非矣。掩袂涟洏，与世违矣。
读虞永兴夫子庙堂碑有感
曹树德（清代）

右军工书穷神化，嫡派相承虞永兴。内含刚健外婀娜，天然墨妙超人群。

把玩再三不忍释，置之座隅忘朝昏。如与有道相接对，顿教方寸澹俗氛。

书法至唐乃大盛，欧褚颜柳世所敬。率更猛将挽强弓，深入时或摧其锋。

河南绰约如美女，薄媚不任罗绮丛。平原雄杰迈千古，字以人重谁敢攻。

诚悬清劲亦可喜，人谓结体同鲁公。行间究少飘逸气，魏晋风流已扫地。

惟有秘监擅众长，有如君子善藏器。但论行草亦偏工，暮年所得更深邃。

兰亭茧纸空复空，即此已可追其踪。晚近俗书体尤弱，妩媚祇成俳优风。

临摹虽工神气失，枯枝断梗将无同。书法与世相流转，识者观此忧忡忡。
题紫岩驿
李纲（宋代）

稚年曾向此途行，半世重来若泛萍。山径车声欣路坦，江村市合厌鱼腥。

连天霜草萧萧白，蟠岭云松郁郁青。久旅怀家归尚远，暮烟残照宿邮亭。
閒咏三首
姜特立（宋代）

莫笑归耕计未然，我今得计是归田。
天公若也怜衰晚，更乞閒身二十年。
送任三舅赴调
项安世（宋代）

火云烧浪峡中归，朔雪横江又语离。
一世由来迎送里，多才好去盛明时。
人知与我为兄弟，或欲从君间鬓髭。
为说掌中亡玉树，中年怀抱总堪知。
夜过野趣轩小酌 其一
韩淲（宋代）

十年灯火醉秋窗，君过闽山我浙江。今日持杯听凉雨，依然檐溜夜淙淙。
冬日寄友人
喻凫（唐代）

空为梁甫吟，谁竟是知音。风雪坐闲夜，乡园来旧心。

沧江孤棹迥，落日一钟深。君子久忘我，此诚甘自沈。
夜闻雪声
郑刚中（宋代）

怒号中夜忽收声，枯叶寒梢细细鸣。
晓起一杯檐外立，满阶无处认梅英。
和陶杂诗十一首
苏轼（宋代）

真人有妙观，俗子多妄量。
区区劝粒食，此岂知子房。
我非徒跣相，终老怀未央。
兔死缚淮阴，狗功指平阳。
哀哉亦何羞，世路皆羊肠。
奉同张敬夫城南二十咏 其二十 南阜
朱熹（宋代）

高丘复层观，何日去登临。一目长空尽，寒江列暮岑。
济上太白楼作
梁有誉（明代）

天寒霜雪繁，日没城上楼。楼中谪仙人，玉立横清秋。

金龟换美酒，醉脱鹔鹴裘。玩弄青玉麈，长揖谢王侯。

我来千载后，万壑风飕飕。闻昔有丹凤，不与凡鸟俦。

朝食玉山禾，夕宿昆崙丘。衔图将献谁，鸣声锵琳球。

始知空田雀，饮啄徒啁啾。营营嗤青蝇，楚楚叹蜉蝣。

请看黄河水，滔滔万古流。
种菊
赵蕃（宋代）

甘菊移时晚，少陵曾有诗。
落英胡可待，已分阻长饥。
呈陈崇青求娱亲堂三大字
王灼（宋代）

自挂衣冠神武门，依然恋阙赤心存。
清高寄兴太湖石，盘礴行吟独乐园。
胜日过从无杂客，清宵侍坐有来孙。
风神筋力新逾健，山色长青对寿樽。
寄张拱辰
刘敞（宋代）

楚人少眉寿，此翁七十馀。剕士多轻扬，此翁乃好书。

世医悦肤浅，此翁识古初。习俗争锥刀，此翁尚玄虚。

数欲见此翁，为其亦起予。责人必求备，尧舜犹病诸。

渔者公阅休，逸人狂接舆。有之幸见告，我且从彼居。
松
吕本中（宋代）

一依风霜万木枯，岁寒惟见老松孤。秦皇不识清高操，强欲烦君作大夫。
中秋偶作
释今应（明代）

寒岩老去不知秋，水浅溪清亦自流。荒草独留风力劲，黄花何自客情愁。

松间月出人探少，桐井寒深茗饮休。自与青山相对久，西堂钟起未回头。
开岁半月湖村梅开无余偶得五诗以烟湿落梅村
陆游（宋代）

断岸通别浦，孤舟入春烟。
与梅本无期，忽到醉眼边。
折花插纱帽，花重觉帽偏。
居人空巷看，疑是湖中仙。
梅花
贾似道（宋代）

朔风吹雨正尘埃，忽见江梅驿使来。
忆著家山石桥畔，一枝冷落为谁开。
过山家
张蠙（唐代）

避暑得探幽，忘言遂久留。云深窗失曙，松合径先秋。

响谷传人语，鸣泉洗客愁。家山不在此，至此可归休。
六月十五夕就树轩玩月
屈大均（明代）

未秋先已作秋光，解为炎天散早凉。花外尚馀银汉浅，镜中那有碧空长。

虚无玉笛风何处，滴沥罗衣露未央。清绝郡斋林壑似，庾公留客有胡床。
放纸鸢
吴性诚（清代）

回首江乡记昔年，春风一线引飞鸢。乍看霁色三山地，却放秋光九月天。

几处儿童喧海畔，满空鱼鸟透云边。旁人莫笑凌霄晚，万里扶摇正洒然。
送李伟归黄山
徐照（宋代）

心和无白发，长带一琴行。
几路到君屋，数峰当郡城。
妻儿贫自乐，丹药岁烧成。
未必圣明代，终令隐姓名。
苦寒歌
李新（宋代）

北风吹窗琴自动，拥炉不觉毡裘重。
孤城日落星斗稀，一寸清霜压寒梦。
河冰岭雪随高深，山鸡啄土鹤在林。
西楼歌舞隔珠幄，独有春风人不觉。
灵鹫道中
韩淲（宋代）

霜林落衰草，游子叹道途。岂不念急景，冉冉尘务俱。

闲写僧寺幽，髣髴摩诘图。风前鸿雁来，日下鸧鸹呼。
题金山寺
释善珍（宋代）

寺不干兴废，江流曾策勋。
门栖征虏舰，僧诵设冥文。
薄霭遮西日，归雕带北云。
江心数峰小，传是晋人坟。
喜晤江南云 其二
旷敏本（清代）

见我君应怪，真成漫浪游。寸心悬魏阙，孤棹问江头。

冀北冲严雪，金阊话早秋。莫辞谭竟晷，此会颇难求。
滕达道挽词二首 其一
苏轼（宋代）

先帝知公早，虚怀第一人。至今诗礼将，独数武、宣臣。

材大虽难诗，时来亦少信。高平风烈在，威敏典刑新。

空试乘边策，宁留相汉身。凄凉旧部曲，泪湿冢前麟。
湖口舟中口号赠内 其二
屈大均（明代）

湖水合将江水流，与卿日日乘轻舟。相怜一片鸳鸯水，白浪如山亦不愁。
午暑睡起忽怀范武子走笔当简 其五
许及之（宋代）

睡来只有茶一碗，共啜何人眼暂明。忽忆都钱范监库，种来脩竹似渠清。
丙除夜泊舟东湖用白石归苕溪韵书怀
徐端（清代）

出门归隐计无成，舟泊菰来膠断冰。
记取东湖风雪夜，青荧一点隔林灯。
宫词
王仲修（宋代）

雪消鸳瓦东风暖，已觉金虬刻漏长。
禁里春寒犹未放，日华先拂赭袍光。
弋阳主簿林敬伯出示会试录而吾临淮学生桂满预焉谂知己登高甲授官随朝喜而成咏 其二
郑真（明代）

折桂还夸姓桂人，天风听履上星辰。凤鸾飞翥金门晓，鹓鹭联翩玉殿春。

制草封缄颁巨轴，宫花拂席耀重茵。老来笑忝师传旧，客底多烦送喜频。
送京学林申甫
姚勉（宋代）

萱草忘忧底解忘，慈亲鹤发坐高堂。
羡君有此忘忧得，如我添忧万斛强。
戊申冬舟过英州阻风追忆行役之难因赋北风篇
释今无（明代）

一年辛苦事，欲暂息舟中。买船上水撑逆浪，不吹南风吹北风。

北风怒号船头裂，北风怒号牵枝折。出门便得羁旅愁，人生那可轻离别。

我闻滟滪堆难平，巴字猿声不可听。少年未肯寻常老，山川虽险心犹横。

又忆当时瀚海归，寒沙万里无征衣。黑海海水与天阔，心知入水终难活。

不道悲凉雪窖来，却含郁抑无人说。即使鞭驴走幽蓟，易水流澌风透袂。

冷人莫过五更霜，悬鹑已见三年敝。北风北风于我亲，八岁流离已苦辛。

至今所历三十载，日夜徬徨驱心神。人生学道存安逸，吾道萧萧悲白日。

君不见德宗懒瓒呼不起，纵有北风吹何益。
西江月·坐客见和复次韵
苏轼（宋代）

小院朱阑几曲，重城画鼓三通。更看微月转光风。归去香云入梦。
翠袖争浮大白，皂罗半插斜红。灯花零落酒花秾。妙语一时飞动。
颂古一百则
释正觉（宋代）

一窍虚通，八面玲珑。
无象无私春入律，不留不碍月行空。
清净宝目功德臂，遍身何似通身是。
现前手眼显全机，大用纵横何讳忌。
赵千里画夏景
朱朴（明代）

积雨新晴涨溪水，黄鹂交交啼不已。南风微动水晶帘，百合花不绿阴里。

重楼叠阁俯层台，台下碧树参差回。琼轩倒影入溪水，十二雕阑相对不。

幽兰药草香涧谷，曲径莓苔随意绿。迟迟白石茶臼鸣，应有人家隔深麓。

博山烟断香未消，玉钩素箔悬冰绡。床头古书忽在手，只有爽气无炎歊。

长安街头困行旅，满面黄尘汗如雨。不知有客方晏然，展席临流坐清暑。

当时画史非常徒，含朱舐绿精临摹。四百馀年落人世，至今名家称伯驹。

南州火云光崒嵂，净埽华堂挂长日。对之不觉融心神，疑有寒泉落虚壁。
送外甥怀素上人归乡侍奉
钱起（唐代）

释子吾家宝，神清慧有馀。
能翻梵王字，妙尽伯英书。
远鹤无前侣，孤云寄太虚。
狂来轻世界，醉里得真如。
飞锡离乡久，宁亲喜腊初。
故池残雪满，寒柳霁烟疏。
寿酒还尝药，晨餐不荐鱼。
遥知禅诵外，健笔赋闲居。
大江东去 其四 春日喜雪，次东坡韵
夏言（明代）

新春前后，见三白、真是皇家瑞物。万里江山同一色，晃漾银城铁壁。

田父增欢，都人咸喜，相庆今年雪。琼楼玉宇，望中掩映雄杰。

长安景色堪夸，指瑶林琪树，依稀梅发。寂寂千山飞鸟静，野径人踪稀灭。

素夺鸥群，皓迷鹤屿，翠失长松发。元宵节近，交光应待明月。
登碣石
蒋兰畬（清代）

绝顶无人到，天风浩浩间。一杯小沧海，万点伏群山。

白云昏连塞，黄云晓出关。蓬莱落西极，终古未能还。
闻张逸人讣二首 其二
刘应时（宋代）

梅子黄时麦已秋，野塘高下水交流。小窗声切哀鸿雁，添我怀人一段愁。
水龙吟·西风吹上牛头
李曾伯（宋代）

西风吹上牛头，天涯慰此人情耳。斜阳任晚，青山全似，故人知耳。迤逦归来，须臾懒去，桂华犹未。待冰轮推上，梧桐树了，更儿是、点儿几。满眼碧天如洗。便分明、水晶宫里。区区玩事，一觞一咏，一灯而已。欲待无眠，争如且恁，有无穷意。怕嫦娥，隔窗偷看，须下却、帐儿睡。
和安成彭清老五首
彭龟年（宋代）

山有乔松隰有台，胸中日月太平开。
安车不入申公念，只恐诏从天上来。
僧房夜坐
郑思肖（宋代）

说到死生处，令人羡出家。法身终不坏，浊世自无涯。

梵夹金销字，经帘綵散花。拥炉待月上，溶雪煮春芽。
寄立斋二首
戴良齐（宋代）

蜚鸿时以南，蜚鸿时以北。
翻翻堂上燕，来往逝安适。
秋声来九天，星汉浩无极。
岩岩北有斗，可望不可即。
极望劳我心，梦想三太息。
下有纵壑鳞，上有飞云翼。
故阁部史公开幕维扬，城溃殉难，相传葬衣冠于梅花岭下，过而哀之
彭定求（清代）

极目层城古战场，忠魂飘荡恨茫茫。军中空道临裴度，都下无茫仗李纲。

碧血久从衰草没，白云遥带古梅香。吾来暗洒三升泪，仿佛灵旗下大荒。
雨中
路铎（金朝）

月翳有时吐，风薰俄自清。云回暑天影，雨进夜窗声。

眠听参天籁，神游得化城。觉来还故处，饥鼠撼灯檠。
送张待诏知越州
胡宿（宋代）

长安厩吏驭花骢，竹使遥分浙水东。远势早推贤相子，任诚真有古人风。

稽山一镇居封内，阿阁三休耸禁中。长乐钟声偏怨别，何时同谒建章宫。
拳石梅花篇
曹家达（清代）

昔闻娲皇石补天，一拳堕落东海边。不如几千万劫啮冰雪，人间才结梅花缘。

傲骨荦确不可贬，冻云野鹤翔其巅。三生以上难纪极，伐毛洗髓称癯仙。

霜清月落寡侪偶，冷香夜夜生春烟。泊然天与木石性，米颠逋老相忘年。

孤山距此三百里，故人招我梅花篇。
悼亡三首 其二
吴灏（清代）

飞花往事只堪哀，草草芳华付绿苔。长恨此身偏作孽，一灯残梦拜如来。
广东春教致语口号
洪适（宋代）

豪竹繁弦振粤台，斗场雨过净纤埃。台符款曲三挥麈，军令分明屡举杯。

兔窟久空春草出，鲸波无事早潮来。已知樽俎遐冲折，且欲班劳激趫材。
浣溪沙（观吴人岁旦游承天）
吴文英（宋代）

千盖笼花斗胜春。东风无力扫香尘。尽沿高阁步红云。

闲里暗牵经岁恨，街头多认旧年人。晚钟催散又黄昏。
和杨时可赠吴子厚
许景衡（宋代）

吴子守西河，彊敌能远遁。功名岂不伟，事亲有遗恨。

云孙亦何为，总发能自奋。论兵得家法，绝域屡得隽。

三釜乃吾志，九迁何足论。一朝弃官去，悍卒亦惊叹。

官长欲挽留，归涂已强半。皇天照忠孝，爵禄亦如愿。

彼师乃曾子，弃绝等仇怨。子从何人游，卓尔有独见。

父子今一处，甘旨应手办。垂垂对黄发，衎衎日欢宴。

客来为从容，觞豆无早晏。古今入商略，亦有一笑粲。

人皆赠渠诗，素壁供挥翰。吾丞岂真聋，尚缺此一段。

君亲恩弥重，报效不可缓。始终能自勉，高义薄云汉。
九日断石登高
程敏政（明代）

何处登高把一杯，青山矶上旧溪台。半崖薜荔诗龛在，两岸芙蓉画障开。

随地更寻佳菊赏，野人争喜病夫来。西风落帽身长健，短发萧萧亦快哉。
陶潛
徐钧（宋代）

公田种秫供朋酒，三径黄花手自栽。
为米折腰刚不就，翻然解印赋归来。
太皇太后阁六首
苏轼（宋代）

仗下春朝散，宫中昼漏稀。
两厢休侍御，应下读书帏。
送李拱之秀才还唐州
邹浩（宋代）

真淡先生早杜门，三香亭上自乾坤。人间巧舌犹蜂起，子独抠衣识道尊。

几日凯风吹户牖，只今归路指丘园。将分索我微言赠，欲赠微言无可言。
瞻彼南山
司马光（宋代）

帝白卿士，左右之臣。
四方无虞，矜尔之勤。
式观且游，从予一人。
于壶欲闳，于堂于陈。
金石之符，翰墨之珍。
匪予汝夸，祖考之勋。
过字韵诗辱诸友联和方营度枯鄙以酬厚意偶报
舒岳祥（宋代）

麦倒桑折枝，山外花门过。
牛亡主不归，妇去蚕未卧。
在者哭空村，吞声谁敢大。
盲晖隐空崖，惊尘飞暗堁。
川逝痛陵迁，春深悲国破。
可惜此良宵，月轮升紫磨。
青奴
祝简（宋代）

名实于人不可诬，马牛我亦受人呼。世间物化多难晓，谁谓此君为此奴。
西江月 其七
萧廷之（宋代）

一二复临养火，兔鸡沐浴潜藏。分明变化在中央。

结就玄珠片饷。

还返归根托体，守城抱一堤防。黄庭来往是寻常。

恍惚之中纵放。
梅
宋庠（宋代）

花落亭亭素脸开，忍寒刚欲背春来。
已迷江令琼花树，更傍周王璧水台。
楚馆娇云愁梦断，洛廛香雪待风回。
一枝寄远真何益，费尽南朝陆凯才。
题赵大年金碧山水图
王安中（宋代）

王孙胸中楚七泽，不学庸史誇水墨。试开缇袭拂蛛丝，半幅鹅溪射金碧。

余闻女娲炼石补天缺，石破压天天柱折。五色堕地金嵯峨，六鳌跨海吹银波。

扶桑玉虹下天半，贝阙珠宫紫云满。桃花笑作十洲春，刘郎此地闻鸡犬。

系我不从天津槎，自阅妙画徒惊嗟。迷魂一夜飞蝴蝶，觉来半破篷窗月。
课园六绝句 其二
姚燮（清代）

小山螺置大山宫，落日延西月背东。野菜不锄霜里白，盆花且灌雁来红。
沉醉东风·恰离了绿水青山那答
卢挚（元代）

恰离了绿水青山那答，早来到竹篱茅舍人家。野花路畔开，村酒槽头榨。直吃的欠欠答答。醉了山童不劝咱，白发上黄花乱插。
踏冰入省
孔武仲（宋代）

匹马泛冰泽，海阔难经过，
玉浪来溟溟，云涛起峨峨。
投泷若投来，避冻如避涡。
蹄脆复参差，覆舟在中河。
碎身须臾间，不殊葬鼋鼋。
飘逢白日东，涉险奈远何。
屯云犹沧溟，何时纵阳和。
畏途正渺渺，浩然商声歌。
齐。谢朏
孙元晏（唐代）

解玺传呼诏侍中，却来高卧岂疏慵。

此时忠节还希有，堪羡君王特地容。
过丛山关入绩溪界巧溪桥
程敏政（明代）

江南江北路迢迢，马上朱颜渐觉凋。今日故乡初入眼，丛山关下巧溪桥。
西湖绝句六首 其三
萨都剌（元代）

紫骝骄蹋落花泥，二月江城雨过时。拂晓市河春水满，小船多半载吴姬。
郑吏部开山路成二岩对棋於上因成二诗·白云
王洋（宋代）

棋局随空破碧芬，上方剥吸下方闻。
方圆变化知多少，笑杀先生洞里云。
送鲍生酒
鲍家四弦（唐代）

风飐荷珠难暂圆，多情信有短姻缘。

西楼今夜三更月，还照离人泣断弦。
与客谭日俄战事
李希圣（清代）

谁谓西邻土马豪，聊城弃甲比山高。庙谟始觉联吴好，天意宁山诅楚劳。

遣吏争兵闻哭泣，连年举债尽脂膏。北盟旧事多同异，六区丛谈付蔡条。
宣和癸卯登浮光山
郝某（宋代）

呼舟入境陟崔嵬，今日登临慰昔怀。
览胜凌虚缘绝磴，凭高索句付磨崖。
松声夜落千年洞，山势晴连万里淮。
仙迹空遗丹井在，宦尘行叹老筋骸。
锦溪八景为林熙吉题 其七 萝径门
徐熥（明代）

山中石作门，迫窄不可步。回首望藤萝，迷却来时路。
姑熟杂咏。丹阳湖
李赤（唐代）

湖与元气通，风波浩难止。天外贾客归，云间片帆起。

龟游莲叶上，鸟宿芦花里。少女棹舟归，歌声逐流水。
约圃杂咏五首 其三 烟鬟亭
王世贞（明代）

暝色团一丘，炊烟四无际。如入法华境，面面青螺髻。
归练潭
释永颐（宋代）

孤舟东下涉苹溪，两岩幽花送客西。
到得山房绿阴满，午窗犹有了规啼。
重登池上楼有感
张凤慧（清代）

谢客耽游地，彳亍步林麓。古树倚云根，飞泉出岩腹。

隔岸旧山青，崔巍耸积谷。峰色青似染，岚光净于沐。

月影沈寒潭，清光若可掬。披榛寿古碣，剥藓暗摹读。

忆昔题诗处，回步认绿竹。当年诸女伴，搜奇相追逐。

陈迹须臾间，踽踽剩我独。俯仰足伤怀，流光幸毋倏。

林鸟解留人，一声啼幽谷。残花堆断涧，飞霞落孤鹜。

归作《卧游图》，生绡裁半幅。
题朱氏园
张耒（宋代）

东风邀客入芳菲，夹径吹香李万枝。
啼鸟远闻知昼静，好花相续得春迟。
连樯东去淮天阔，绿野南环楚泽卑。
客至会须留醉墨。主人留榜待新诗。
赠歌者王郎南归和牧斋先生韵
龚鼎孳（清代）

长恨飘零入洛身，相看憔悴掩罗巾。后庭花落肠应断，也是陈宫失路人。
寄李简夫宫使五首
苏泂（宋代）

扁舟来往雪模糊，一句当头道得无。
不是诗人磨不死，欲将身凑剡川图。
江月图
朱熹（宋代）

江空秋月明，夜久寒露滴。扁舟何处归，吟啸永佳夕。
南阳吊卧龙冈
邓云霄（明代）

哲人高卧处，龙气尚蒸云。恩重隆中顾，心劳渭上军。

奇谋存八阵，天意竟三分。多少英雄恨，归鸦带夕曛。
逢云归可爱
王履（宋代）

一朵归云静，徘徊正好看。
匆匆恐惊散，不敢上林端。
晚景游泛怀友
萧钧（南北朝）

龙开依御沟，凤辖转芳洲。云峰初辨夏，麦气早迎秋。

山翠馀烟积，川平晚照收。浪随文鹢转，渡逐彩鸳浮。

风花转未落，岩泉咽不流。一辞金谷苑，空想竹林游。
用韵赠陈县丞
华镇（宋代）

明明真理与时纷，曾把清心仔细论。百虑已知归妙道，一尘无复寄灵根。

时来或可纡蓝绶，兴尽还思杜席门。异日傥能追逸驾，相忘不必近林园。
胜因寺
陈天麟（宋代）

山行诘曲到禅林，台殿丹青岁月深。
薄晚春寒生几席，逼人空翠扑衣襟。
客尘冉冉凌清思，俗状纷纷费苦吟。
若得一丘容我老，便携藜杖事幽寻。
始闻蝉有怀白宾客去岁白有闻蝉见寄诗…兼遣报君知之句
刘禹锡（唐代）

蝉韵极清切，始闻何处悲。人含不平意，景值欲秋时。

此岁方晼晚，谁家无别离。君言催我老，已是去年诗。
渔家傲
晏殊（宋代）

嫩绿堪裁红欲绽。蜻蜓点水鱼游畔。一霎雨声香四散。风飐乱。高低掩映千千万。

总是调零终有恨。能无眼下生留恋。何似折来妆粉面。勤看玩。胜如落尽秋江岸。
送彭莱山谈星
陈杰（宋代）

颍川贤人聚无聚，德行何裨理乱数。
吴中高士死不死，少微何与兴亡事。
古来观星观用星，閒剧灾祥一羽轻。
浑仪图上无人会，两曜五行四余外。
有福星力关世大，一夕烦君十起年。
未免芒看取十端，百千万亿苍生命，
由来都在上头安。
渔父词
蒲寿（宋代）

烟浦回环几百湾。无人知此橛头船。风露冷，月娟娟。云间一过看飞仙。
同家兄题渭南王公别业
蔡希寂（唐代）

好闲知在家，退迹何必深。不出人境外，萧条江海心。

轩车自来往，空名对清阴。川涘将钓玉，乡亭期散金。

素晖射流濑，翠色绵森林。曾为诗书癖，宁惟耕稼任。

吾兄许微尚，枉道来相寻。朝庆老莱服，夕闲安道琴。

文章遥颂美，寤寐增所钦。既郁苍生望，明时岂陆沉。
十一月二十八日移入任城梦园是日为王宜人忌日感而有作
刘曾騄（清代）

辛苦买山钱，山居亦自怜。《大招》曾此夕，小别动经年。

翠被生寒夜，麻衣扫雪天。芦帘兼纸阁，镫烬不成眠。
秋日独酌
陆游（宋代）

草木秋始繁，黄碧照篱落，虽云各有时，意绪终索莫。
老人固多感，对此聊命酌。
风霜肃万物，过雁在寥廓。
吾当识其大，微物不足托。
何以豁旷怀，短章可时作。
吴给事挽词
项安世（宋代）

少年胸次已吞秦，暮日肝肠独许陈。
正笏于今无此杰，垂车在昔有先民。
伤心岁晚逢诸老，屈指才难更几人。
寿乐哀荣公不恨，年来于此自酸辛。
伊犁军营
阿桂（清代）

欲扫妖气净，岩疆战不休。人犹争马革，天已厌旄头。

刁斗三更月，关山万里愁。渠魁何日灭，非直为封侯。
沁园春 其八 蛙
樊增祥（清代）

唐十二陵，宋五六更，汝其司之。笑坐井公孙，枉称尊大，食糜天子，苦问官私。

为告龙王，身今无尾，慎莫追寻蝌蚪时。堪倾听，是池塘春草，梅雨萋迷。

两衙鼓吹如雷。合笑煞钟山孔稚圭。看略具爪牙，在田为虎，并无冠帻，入水为鸡。

折足成蟾，无肠是蟹，也夺东方锦袄披。何年月，化宋家杨戬，骤躐凰池。
郑州望黄河
裴景福（清代）

积石导源归大海，宣房负土困中原。
薪刍民力今难继，疏凿神功古尚存。
一曲南来蟠二华，万灵东走下三门。
迁流可有回澜日，白草黄沙雾雨昏。
张秋镇扼黄运之冲淮军破捻后驻此久矣
夏孙桐（清代）

扼运奇功竟得成，还留劲旅卫神京。而今清晏浑无事，麦陇如云拥破城。
桂隐纪咏·满霜亭
张镃（宋代）

疑驾洞庭帆，累累看绕山。
花时芳气洁，伯仲素馨间。
为张(亻贵)赠阎使臣
王昌龄（唐代）

哀哀献玉人，楚国同悲辛。
泣尽继以血，何由辨其真。
赖承琢磨惠，复使光辉新。
犹畏谗口疾，弃之如埃尘。
天姥岑望天台山
灵澈（唐代）

天台众峰外，华顶当寒空。有时半不见，崔嵬在云中。
赠东塔寺雪林上人
邵齐焘（清代）

一村桑苎水湾环，瓶钵萧然寄此闲。松子落时经院静，天花雨处石苔斑。

不离尘市心常定，偶写云泉意自闲。他日扁舟泛沧海，欲参庭柏叩禅关。
拟魏太子邺中集诗 魏太子
谢灵运（南北朝）

小序建安末，余时在邺宫，朝游夕燕，究欢愉之极。
天下良辰美景，赏心乐事，四者难并。
今昆弟友朋，二三诸彦，共尽之矣。
古来此娱，书籍未见，何者？楚襄王时有宋玉、唐景，梁孝王时有邹、枚、严、马，游者美矣，而其主不文；汉武帝徐乐诸才，备应对之能，而雄猜多忌，岂获晤言之适？不诬方将，庶必贤于今日尔。
岁月如流，零落将尽，撰文怀人，感往增怆。
其辞曰：百川赴巨海，众星环北辰。
照灼烂霄汉，遥裔起长津。
天地中横溃，家王拯生民。
区宇既涤荡，羣英必来臻。
忝此钦贤性，由来常怀仁。
况值众君子，倾心隆日新。
论物靡浮说，析理实敷陈。
罗缕岂阙辞？窈窕究天人。
澄觞满金罍，连榻设华茵。
急弦动飞听，清歌拂梁尘。
何言相遇易，此欢信可珍。
句 其三
王存（宋代）

二载京岘居，过从不获屡。
清平乐·西池烟草
晏几道（宋代）

西池烟草，
恨不寻芳早。
满路落花红不扫，
春色渐随人老。
远山眉黛娇长，
清歌细逐霞觞。
正在十洲残梦，
水心宫殿斜阳。
端午
胡仲参（宋代）

千年流水去滔滔，此日人来吊汩罗。
江上画船无买处，闭门风雨读离骚。
寓意诗五首 其五
白居易（唐代）

婆娑园中树，根株大合围。蠢尔树间虫，形质一何微。

孰谓虫之微，虫蠹已无期。孰谓树之大，花叶有衰时。

花衰夏未实，叶病秋先萎。树心半为土，观者安得知。

借问虫何在，在身不在枝。借问虫何食，食心不食皮。

岂无啄木鸟，觜长将何为。
五言集句十首 其五 郊居林亭
卢龙云（明代）

养拙江湖外，鬓根已半丝。空园歌独酌，三径苦无资。

俗远风尘隔，天高秋气悲。徘徊伤寓目，许可废言诗。
赠陈克甫诗
无名子（元代）

夜过浮丘月满山，一尊相对坐漫漫。门临大海风涛壮，家有小天星斗寒。
颂古一○一首
释子淳（宋代）

妙湛圆明第一机，降生成道涅槃时。
迦维摩竭双林树，认著元来不是伊。
次韵元舆题王祖圣南涧楼清斯亭二首 其一
郭祥正（宋代）

平昔朱衣驾两轓，高楼归隐卧云泉。文章未许矜盘谷，水墨无劳画辋川。

春日半晴花照地，秋风入夜雁连天。烧丹辟谷非吾事，能远尘寰即是仙。
酬薛员外谊见戏一首
皎然（唐代）

方知正始作，丽掩碧云诗。文彩盈怀袖，风规发咏思。

遗弓逢大敌，摩垒怯偏师。频有移书让，多惭系组迟。

浅才迂且拙，虚誉喜还疑。犹倚披沙鉴，长歌向子期。
蜀门与林蕴分路后屡有山川似闽中因寄林蕴蕴亦闽人也
欧阳詹（唐代）

村步如延寿，川原似福平。无人相共识，独自故乡情。
山中二首
曹勋（宋代）

人间久矣倦迎逢，归路牛羊带夕舂。
千点梅沉山店月，一溪烟咽寺楼钟。
穷犹羞涩巉岩面，老自平夷磊磈胸。
曾笑古人多晚谬，草庵虽小幸相容。
沁园春 题画骷髅
吴镇（元代）

漏＊元阳，爹娘搬贩，至今未休。百种乡音，千般狃扮，一生人我，几许机谋。有限光阴，无穷活计，急急忙忙作马牛。何时了，觉来枕上，试听更筹。古今多少风流。想蝇利蜗名几到头。看昨日他非，今朝我是，三回拜相，两度封侯。采菊篱边，种瓜圃内，都只到邙山土一丘。惺惺汉，皮囊扯破，便是骷髅。
寒虫二首 其二
金朝觐（清代）

秋声过处夜沈沈，恍听欧阳叹惜音。岂有不平争欲语，荒寒无赖起酸吟。
送处州斯远二首 其二
赵蕃（宋代）

珍重徐斯远，兹行岂漫游。过江探禹穴，下水到严州。

损益观其友，渊源问所由。我居如有絷，君去莫能留。
醉桃园（送春）
赵鼎（宋代）

青春不与花为主。花正开时春暮。花下醉眠休诉。看取春归去。

莺愁蝶怨春知否。欲问春归何处。只有一尊芳醑。留得青春住。
南楼令 老友刘景仪，去秋以星术之书推测年
谢应芳（元代）

且自为埋铭，及赋诗自挽。既而失去行囊之资用，然康强无恙。余故作生死隔年期。刘伶老似痴。动教人、负锸相随。惊得青蚨飞去了，无酒饮，却攒眉。春暖典春衣。还堪醉似泥。趁清明、雨后游嬉。杨柳池塘桃杏坞，春水漫，夕阳迟。
失调名（宫人鼓瑟奏霓裳曲）
汪元量（宋代）

绿荷初展。海榴花半吐，绣帘高卷。整顿朱弦，奏霓裳初遍，音清意远。恍然在广寒宫殿，窈窕柔情，绸缪细意，闲愁难剪。

曲中似哀似怨。似梧桐叶落，秋雨声颤。岂待闻铃，自泪珠如霰。春纤罢按，早心已笑慵歌懒。脉脉凭栏，槐阴转午，轻摇歌扇。
怀天经智老因访之
陈与义（宋代）

今年二月冻初融，睡起苕溪绿向东。
客子光阴诗卷里，杏花消息雨声中。
西庵禅伯还多病，北栅儒先只固穷。
忽忆轻舟寻二子，纶巾鹤氅试春风。
题蒋南沙画杂花诗 其一
张照（清代）

百花各有时，迟早不相贸。代谢鳞次之，适性随所受。

胡不并敷荣，一侈富媪富。大化本无心，在物理则囿。

眷兹弱植蔓，月月一披秀。初生益部中，谓无霜雪茂。

移根植他方，开花宛如旧。乃知小草心，能与四时副。

才全古所难，撚花无言嗅。
武夷歌
白玉蟾（宋代）

天下武夷兮第一山溪，升真有洞兮大王天柱交相齐。
不知何年中秋兮玉帝赐宴会曾孙，幔亭结云霞兮彩桥跨虹霓。
欲访仙迹兮搜剔地灵，遡洄乘舟兮陟险杖藜。
身轻欲生羽翰兮们烟萝而蹑天梯，下视人境杳邈兮但见乱峰参错相高低。
龙洞通天池兮岩鹤舞双翎，铁骨藏玉匣兮玉蜕和香泥。
月浸观音石兮恍有金身现普陀，风号玉女峰兮疑是湘江虞妃啼。
仙馆学堂兮闻书声，丹炉茶灶兮晓烟迷。
船架半壑兮使星会泛河汉归，机留古洞兮天孙去作牵牛妻。
棋盘开岩石兮钓台瞰晴川，岩有虎啸兮窠有金鸡栖。
狮子伏岩兮耀日气犹鲜，仙羊化石兮眠云青草萋。
大小藏蕴灵兮下有龙湫水泠泠，一线天通九有兮旁有风洞凉凄凄。
翰墨罗列兮因之生兴，廪石高貯兮可以忘饥。
红尘迥绝兮山中发兰桂，神仙何许兮云间闻犬鸡。
茶洞幽窅兮悬崖飞瀑布，桃源深邃兮沿流得径蹊。
有人卜居大隐屏兮学宗周孔事盐虀，但见此心止止兮炼成大药服刀圭。
武夷君去后兮有十三仙之同时，代不乏人之兮仙阶陆续跻。
或尸解兮只履归去，或飞升兮铁笛长嘶。
以今视昔兮吴李可接踵，不须怀古兮感慨而怆悽。
作诗勉同志兮欲倩仙掌摩丹崖，我醉挥椽笔兮大书特书而留题。
弇园杂题八绝 其七 广心池
王世贞（明代）

莫欺方池一畹，对尔胸中廓然。平吞云梦八九，别有世界三千。
宿南岭驿二首
杨万里（宋代）

蕨手犹拳已箸长，菊苗初甲可羹尝。
山村富贵无人享，一路春风野菜香。
句
宋孝宗（宋代）

称此一天风月好，橘香酒熟待君来。
竹枝词九首·其五
刘禹锡（唐代）

两岸山花似雪开，家家春酒满银杯。
昭君坊中多女伴，永安宫外踏青来。
岁乙酉元旦早朝大明宫
周伯琦（元代）

玉帛朝元万国同，衮旒南面对春风。花明殿榻窗含雾，香泛壶筹渚绕虹。

九奏云门黄帝乐，半空华盖太微宫。青规播物金禳兆，长戴尧天颂屡丰。
句
李师中（宋代）

好斩佞人头上血，来弃行客酒中杯。
游飞来寺题振衣亭
李之世（明代）

凉风生两腋，步步陟危亭。石似兼泉坠，云疑恋壑停。

虚光涵远白，零露沁空青。几度忙游此，难招帝子灵。
拙鲁速
王实甫（元代）

对着盏碧荧荧短檠灯，倚着扇冷清清旧帏屏。
灯儿又不明，梦儿又不成。
窗儿外淅零零的风儿透疏棂，忒楞楞的纸条儿鸣。枕头儿上孤零，被窝儿里寂静。
你便是铁石人，铁石人也动情。
探花郎送花坐中与邻几戏作七首 其七
刘敞（宋代）

牡丹开尽群芳少，红药丹萱亦可怜。眼看春事已如此，有酒不饮讵为贤。
有感六首 其四
严羽（宋代）

灾异时时见，群情恐惧中。修攘今日急，反侧向来同。

社稷堪多难，安危系数公。残生江海去，老作一渔翁。
宴湖上呈穉卿
韩维（宋代）

熠熠萤光草际流，及时高宴落霞洲。
繁弦急管宜清月，细蕊浓芳艳晚秋。
飞鹭欲来迎画舫，跳鳞如喜脱金钩。
知公加数为醇酿，应许闲宫烂漫游。
赠别署县吕明府二首 其一
陈国英（明代）

乍出葵阳道，骊歌声未休。山花恋去驾，梅雨送行舟。

文治推单父，才名识太丘。明时方汲引，迟汝到皇州。
重经昭陵
杜甫（唐代）

草昧英雄起，讴歌历数归。
风尘三尺剑，社稷一戎衣。
翼亮贞文德，丕承戢武威。
圣图天广大，宗祀日光辉。
陵寝盘空曲，熊罴守翠微。
再窥松柏路，还见五云飞。
赋郑子礼寿芝堂
张栻（宋代）

莫向堂中觅寿芝，主人心地本平夷。
子孙保此传家瑞，世享长年自不疑。
休洗红
吾丘衍（元代）

休洗红，洗红红在水。旧红因水来，今复水中弃。长安少年多负恩，漂母犹自哀王孙。
中元甲子以辛丑驾幸蜀四首（第五首一作偶怀）
罗隐（唐代）

子仪不起浑瑊亡，西幸谁人从武皇。四海为家虽未远，

九州多武竟难防。已闻旰食思真将，会待畋游致假王。

应感两朝巡狩迹，绿槐端正驿荒凉。

爪牙柱石两俱销，一点渝尘九土摇。敢恨甲兵为弃物，

所嗟流品误清朝。几时睿算歼张角，何处愚人戴隗嚣。

跪望嵕山重启告，可能馀烈不胜妖。

邪气奔屯瑞气移，清平过尽到艰危。纵饶犬彘迷常理，

不奈豺狼幸此时。九庙有灵思李令，三川悲忆恨张仪。

可怜一曲还京乐，重对红蕉教蜀儿。

白丁攘臂犯长安，翠辇苍黄路屈盘。丹凤有情尘外远，

玉龙无迹渡头寒。静怜贵族谋身易，危惜文皇创业难。

不将不侯何计是，钓鱼船上泪阑干。
赠卢鲁山 其二
徐积（宋代）

一诗将两年，不出非空然。为子有佳行，重为进德篇。

孔孟有常处，四通八达路。其道甚坦夷，行之莫能御。

夜思而昼行，求至慎勿遽。存诚防他歧，积微从寸步。

积之能不已，其率可驰骛。仁义固其常，忠信乃先具。

正直常与游，前却慎勿顾。所谓气马者，尤宜审其御。

孟子言最详，扬雄亦深悟。勉之复勉之，子无忽吾语。

凡我今之人，皆欲达其所。而况乡闾中，待君为处女。
探春慢 杨花
朱珩（清代）

丝已牵愁，花尤荡魄，短长亭处飞满。曾与缠丝，忍教飘泊，最是无情风剪。

心已沾泥久，怕重见、春痕零乱。几回梦踏溪桥，谢家新句吟遍。

长昼拈毫消遣。似笑我涂鸦，砚池频点。恁忆念时，伴他娇小，捉向绿阴深院。

依旧飘如雪，只散了、春前莺燕。怅望江萍，别魂烟水遥远。
寄怀小颠上人万峰山房
范崇阶（清代）

萧条板屋一龛镫，剩有袈裟典未曾。昨夜瓮头应醉倒，满山风雨卧诗僧。
过顺德有怀沧溟先生 其一
郜焕元（清代）

中原二子盛当时，历下文章晚更奇。识得峨嵋天半意，黄榆高处自题诗。
拟采桑曲
吴兢（唐代）

罗敷十五六，采桑城南道。
台中鞫狱，忆开元观旧事，呈损之,兼赠周兄
元稹（唐代）

忆在开元馆，食柏练玉颜。疏慵日高卧，自谓轻人寰。
李生隔墙住，隔墙如隔山。怪我久不识，先来问骄顽。
十过乃一往，遂成相往还。以我文章卷，文章甚斒斓。
因言辛庾辈，亦愿放羸孱。既回数子顾，展转相连攀。
驱令选科目，若在闠与闤。学随尘土坠，漫数公卿关。
唯恐坏情性，安能惧谤讪。还招辛庾李，静处杯巡环。
进取果由命，不由趋险艰。穿杨二三子，弓矢次第弯。
推我亦上道，再联朝士班。二月除御史，三月使巴蛮。
蛮民詀諵诉，啮指明痛癏。怜蛮不解语，为发昏帅奸。
归来五六月，旱色天地殷。分司别兄弟，各各泪潸潸。
哀哉剧部职，唯数赃罪锾。死款依稀取，斗辞方便删。
道心常自愧，柔发难久黫。折支望车乘，支痛谁置患。
奇哉乳臭儿，绯紫绷被间。渐大官渐贵，渐富心渐悭。
闹装辔头觼，静拭腰带斑。鹞子绣线，狗儿金油环。t
香汤洗骢马，翠篾笼白鹇。月请公王封，冰受天子颁。
开筵试歌舞，别宅宠妖娴。坐卧摩绵褥，捧拥綟丝鬟。
旦夕不相离，比翼若飞鸾。而我亦何苦，三十身已鳏。
愁吟心骨颤，寒卧支体。居处虽幽静，尤悔少愉嬾。l
不如周道士，鹤岭临钟湾。绕院松瑟瑟，通畦水潺潺。
阳坡自寻蕨，村沼看沤菅。穷通两未遂，营营真老闲。
送镇江推宫黄复斋六安守吴肖渠清江令郭希宇三君之任
陈一松（明代）

翩翩曾睹凤联飞，衔命初怜下禁闱。郡邑王图全盛在，江南民力半嗟非。

泽中歌雁声应藉，天上班鹓愿岂违。揽策都门何所赠，莫将钟鼎付轻肥。
送窦秀才
朱庆馀（唐代）

江南才子日纷纷，少有篇章得似君。清话未同山寺宿，

离歌已似客亭闻。梅天马上愁黄鸟，泽国帆前见白云。

通籍名高年又少，回头应笑晚从军。
师次辰阳道中
任鹏（清代）

春涨初添后，溪流溅杜蘅。盘山怜马力，占雨辨禽声。

万里伏波地，三军挟纩情。桃源去渐远，回首暮烟平。
荔枝湾
徐同善（清代）

历历桐庐江上景，问名却是荔枝湾。唐园载酒知何日，客思乡愁两不间。
青山道
文同（宋代）

冥冥青山道，丛木含古烟。
远客事行役，未晚不敢前。
乳虎正养子，采食大路边。
但顾已所急，其谁辨愚贤。
台阳腊除杂咏 其三
施琼芳（清代）

糖黍亲朋馈，无题谢惠偿。诗心纷岁务，非为学刘郎。
闻橹声
任希夷（宋代）

屡督篙师趁月明，忽忽灯火过临平。
兼程不敢稽王事，坐听邻舟伊轧声。
比收张伯子尚书书报诸公有相招意因赋拙句
虞俦（宋代）

入台羞结舌，去国坐婴鳞。
东道今行李，南宫乃故人。
寒温烦见问，书劄不辞频。
向日区区意，还曾扣大钧。
绍兴祀岳镇海渎四十三首
佚名（隋代）

蹇兮纷纷，神实戾止。
以饮以食，以享以祀。
{左日右幼}兮冥冥，神亦归止，
以醉以饱，以锡尔祉。
再和贺及甫领西清先生荐牍
程公许（宋代）

功名壮节易华颠，扬簸翻羞糠秕前。
老子炉锤无别巧，精粗良窳任天然。
偈颂十五首
释法薰（宋代）

莫行心处路，不挂本来衣。
何须更恁麽，切忌未生时。
上曹宪使五十韵
程公许（宋代）

骥不称其力，文当与德兼。
褊能多悻悻，小器成沾沾。
行世吾谁与，窥公意自厌，
秉心漫以格，植操静而廉。
信矣天资媺，加这学力渐。
岩岩疑壁立，滟滟乃渊潜。
李杜波澜阔，黄陈律令严。
鉴鈜谐律吕，璀璨溢缃缣。
振采贤关辟，疏荣物议佥。
董帷终日下，戴蒿几重添。
江汉荆之望，龟蒙鲁所瞻。
鹢飞俄引却，蝶梦一何恬。
万里纡朱绂，孤峰对白监。
清吟凭月台票槛，长啸倚风簷。
偶过伊川洞，高褰刺史襜。
简宽疏讼缿，恻怛到穷阎。
治行流江海，除书降陛廉。
六条颁属部，五听察苍黔。
紫塞尘方暗。红巾党未殓。
人情弥震汹，邻境倍危阽。
所恃福星照，能令妖焰熸。
民皆欣抃手，公亦笑掀髯。
凤綍搜才发，骊穆信手拈。
春雷掀旧蛰，秋月吐新蟾。
平似衡加石，明如镜出奁。
荐贤应受赏，端策不须占。
世路吁犹枰，宕衷祗自惔。
飞书星较速，多壘日相觇。
噎雾中原惨，何时圣化沾。
庙谋须谨密，人意恶猜嫌。
裘葛如无定，膏户岂易砭。
内须和鼎铉，外亦倚珠钤。
顷著益谋帅，胡然心热谦。
情酣笋蕨甜。辍耕怜觳觫，
贪饵强喁噞。昔恋龟头缩，
今愁马口箝。何阶群玉府，
入手万牙签。憔悴投林翼，
蹒跚上竹鲇。
自窥谈屑璨，屡诧笔锋铦。
愧甚享金帚，惭如倚玉蒹。
素怀长北阙，流景恐西崦。
在久思平治，公当赞景炎。
入应扶紫极，出则拥朱鹢。
谋必称康济，才宜拔滞淹。
岂闻春发育，而间的洪织。
执御心无斁，题诗笔欠尖。
清波一引手，浊水脱胶粘。
追挽游大夫
李吕（宋代）

大夫古君子，不可今人求。
蝇营鄙世态，贪吟只不休。
一朝膺事任，卓尔茂勋猷。
此道今已远，天乎公首丘。
感秋四十首 其十一
陈子升（明代）

昔我居环堵，江村远甲兵。池风鱼沫出，林雨竹根萌。

天阔看无尽，窗虚梦不惊。全无近市宅，唯此故园情。
周茂叔郎中濂溪
释道潜（宋代）

莲花峰下水，东出其流长。十里漱石齿，锵然韵珩璜。

坡陀滀野漱，烱烱浮明光。衣冠有旷士，眷此宜徜徉。

乞身不待老，结屋栖其旁。高风慕箕颍，不羡尚书郎。

松菊手自插，葱葱蔚连冈。了无川泽营，庶以廉自方。

禽鱼出阶堑，讵识矰缴防。云山侑几席，风月非迎将。

万事委空洞，颓然寄壶觞。诗书丛屋壁，教子心独强。

翘翘双凤雏，炳炳具文章。婆娑刷劲翮，云汉期翱翔。

高名与溪水，千载同汤汤。
题三杰四首 其四 良
叶颙（元代）

一击秦车水逆流，当年锐志复韩雠。偶因天地风云合，扶立炎刘四百秋。
送瀛洲先生元举叔谈命郡城
杨万里（宋代）

谁遣谈天太逼真，取憎造物得辞贫。
不妨小隐君平肆，戏与人间阅贵人。
九日岳麓登高薄暮渡江即事
纪淑曾（清代）

岭云汀树总宜秋，九日新晴作胜游。亭倚山腰低万壑，帆随洲影剪双流。

澄江乱下渔人网，飞盖遥迎水驿楼。诗境苍凉残醉里，菊花天气木兰舟。
和晁秘校
毕仲游（宋代）

墙湿生野蒿，檐低胁嘉树。凉飙屋上过，故以逃大暑。

念彼远戍人，荷戈事军旅。而我幸安宁，尚愧林泉主。
江城子·相逢执手也踟蹰
石孝友（宋代）

相逢执手也踟蹰。立斯须。话区区。借问来时，曾见那人无。忍泪啼痕香不减，虽少别，忍轻辜。霜风摇落岁将徂。景凋疏。恨萦纡。过尽行云，我在与谁居。一掬归心飞不去，层浪叠，片蟾孤。
墨梅四首 其四
张嵲（宋代）

山边幽路水边村，曾被疏花断客魂。犹恨东风无意思，更吹烟雨暗黄昏。
酬孟武昌苦雪
元结（唐代）

积雪闲山路，有人到庭前。云是孟武昌，令献苦雪篇。

长吟未及终，不觉为凄然。古之贤达者，与世竟何异。

不能救时患，讽谕以全意。知公惜春物，岂非爱时和。

知公苦阴雪，伤彼灾患多。奸凶正驱驰，不合问君子。

林莺与野兽，无乃怨于此。兵兴向九岁，稼穑谁能忧。

何时不发卒，何日不杀牛。耕者日已少，耕牛日已希。

皇天复何忍，更又恐毙之。自经危乱来，触物堪伤叹。

见君问我意，只益胸中乱。山禽饥不飞，山木冻皆折。

悬泉化为冰，寒水近不热。出门望天地，天地皆昏昏。

时见双峰下，雪中生白云。
大龙湫
戴复古（宋代）

百丈云岩上，神龙噀水飞。四时作风雨，万斛泻珠玑。

不可形容处，无穷造化机。非他瀑布比，对此欲忘归。
游地肺
章孝标（唐代）

市朝扰扰千古，林壑冥冥四贤。黄鹤不归丹灶，白云自养芝田。

溪滩永夜流月，羽翼清秋在天。高迹无人更蹑，碧峰寥落孤烟。
和城北
史浩（宋代）

春温初褪鹤绫袍，已觉东风绽小桃。支策城阴无限景，秦淮波阔蒋山高。
慈恩寺有感（时杓直初逝，居敬方病）
白居易（唐代）

自问有何惆怅事，寺门临入却迟回。

李家哭泣元家病，柿叶红时独自来。
吊五妃墓十二绝句 其二
范咸（清代）

天荒地老已无亲，肯为容颜自爱身。遥望中原肠断绝，伤心不独是亡人。
柳花
侯畐（宋代）

嫩水浴凫芳草短，淡烟飞燕落花天。
绿杨也识春来暖，一夜东风脱却绵。
送吴士游郧阳用贫士韵 其二
王世贞（明代）

行游向郧楚，急憩鲜华轩。路若经商山，为我吊绮园。

芝歌停遗响，麇迹但苍烟。隐见无专是，出处人自研。

达为向平叹，倦为宗炳言。要子以异时，庶几于二贤。
一素亭和见素韵二首 其二
郑岳（明代）

郡郭风光此具观，频来杖屦不辞难。花枝诘曲池边过，山色崔嵬雨后看。

轩冕已抛全世局，图书终不厌儒酸。病馀筋力犹供客，日课园蔬侑素盘。
念奴娇
佚名（宋代）

秋才三日，听画檐外，数声乌鹊。元是嫦娥迎巧夕，预驾横空仙鹤。翠鬓生云，朱颜晕酒，□□难描摸。优游渤海，玉琴重理弦索。
曾记乃祖刘晨，天台归後，留得长生药。兼有蟠桃三五颗，尽付女孙收著。分了仙翁，更分儿息，同作蓬莱约。年年今日，大家欢笑为乐。
秋怀三首
周麟之（宋代）

燕云帘帷静，蛩鸣机杼忙。
凄风万籁息，夜月一奁光。
自喜襟怀豁，宁为景物伤。
幽窗有佳致，坐挹桂花香。
次韵十一叔芍药五绝
杜范（宋代）

簇簇妖红裛露鲜，春工烂漫乞君看。
心期点检都无可，幸有花盟独未寒。
高阳台 客有谈卫源近事者，感赋此调
周之琦（清代）

鸩羽惊媒，龙音感悦，匆匆芳讯偷传。一纸相思，怨红啼湿银笺。

偷波别有牵魂处，甚回文、倦眼曾看。枉猜他，珠腕闲题，粉泪轻弹。

无情河水东流去，打空城寂寞，萤火飞残。埋玉谁家，秦箫吹冷荒烟。

人间多少伤心事，误南柯、浅醉酣眠。又争知，孔雀徘徊，还到郎边。
二月二十一日清明如樵展扫
霍与瑕（明代）

久负西樵约，今朝见四峰。日中星正鸟，春晚月初笼。

绝径宜山屐，缘溪可水舂。桃源知不远，花气霭溶溶。
春秋战国门。再吟
周昙（唐代）

门下三千各自矜，频弹剑客独无能。

田文不厌无能客，三窟全身果有凭。
是夕雨大作复呈潘提举
赵蕃（宋代）

云行方陆离，月出重蔽亏。
旋听隐其响，已见沛然驰。
信有谁能隐，那云鼓再衰。
天瓢快倾泻，旱魃勇鞭笞。
卧想歌谣疾，顿宽车戽疲。
中宵犹飒沓，既晓尚纷披。
五日能如一，有年端可期。
旱头今已破，雨脚不难垂。
使者岂为德，天心兹可知。
在予非赫赫，于汝要熙熙。
始急救荒法，终传喜雨诗。
但须观气象，不必问蓍龟。
米贱行当复，物生斯得宜。
宁容倦游者，侘傺独天涯。
酴醾
李訦（宋代）

下腾赤蛟身，上抽碧龙头。
千枝蟠一盖，一盖簪万扑。
花要带月看，香要和露收。
一点落衣袂，经月气未休。
一点入酿翁，经岁味尚留。
春日书事呈历阳县苏仁仲八首
王之道（宋代）

公余槐柳转斜日，吏散鸟雀来空庭。
康成书带可人意，坐见茸茸相对青。
枕流石
费冠卿（唐代）

不为幽岸隐，古色涵空出。愿以清泚流，鉴此坚贞质。

傍临玉光润，时泻苔花密。往往惊游鳞，尚疑垂钓日。
西峰日暮
释永颐（宋代）

手携一束书，秋风得来此。
松深夜月清，水冷芙蓉死，
嫩於檐下读，两眼悬秋水。
时看涧鼠来，食我山茶子。
玉楼春
梅尧臣（宋代）

天然不比花含粉。约月眉黄春色嫩。小桥低映欲迷人，闲倚东风无奈困。

烟姿最与章台近。冉冉千丝谁结恨。狂莺来往恋芳阴，不道风流真能尽。
送矩上人
董嗣杲（宋代）

单悬淮楚寺，裓染岁时尘。
踏雪归何处，看云悟此身。
三乘新见性，一钵晚随人。
江北萧条甚，还期莫待春。
寄题灵川簿庙存爱堂二首
黄敏求（宋代）

爱无差等墨之徒，理一由来分则殊。
爱只是情仁是性，合於仁上着工夫。
沁园春·销薄春冰
刘过（宋代）

销薄春冰，碾轻寒玉，渐长渐弯。见凤鞋泥污，偎人强剔，龙涎香断，拨火轻翻。学抚瑶琴，时时欲翦，更掬水鱼鳞波底寒。纤柔处，试摘花香满，镂枣成班。
时将粉泪偷弹。记绾玉曾教柳傅看。算恩情相著，搔便玉体，归期暗数，画遍阑干。每到相思，沈吟静处，斜倚朱唇皓齿间。风流甚，把仙郎暗掐，莫放春闲。
商山四皓图
倪谦（明代）

商山郁嵯峨，中有三秀芝。四皓此避秦，采撷充其饥。

清泉白石境幽旷，长日消尽松阴棋。嬴网高张正流毒，冥鸿矫翼安能羁。

一朝轵道口衔璧，万方耿耿炎精赤。据床嫚骂溺儒冠，岩穴深藏甘敛迹。

谁知衽席间，以爱迷至公。国本将遂移，母后计亦穷。

伟哉留侯建奇策，礼币直走商山中。翩翩乃偕来，愿为太子死。

赤帝见之惊，公胡至于此。把酒相看意惨悽，黄鹄歌残泪如水。

一出重九鼎，汉业安如山。拂衣不受万钟禄，为乐孰似商山间。

高风杳邈仰图画，名与兹山同不刊。
冬日放言二十一首
张耒（宋代）

清晨坐官舍，官舍复何有。
离披经雨菊，萧疏委风柳。
饱食或至睡，涉笔无可否。
油然有好怀，日暮归饮酒。
百字令 题朱竹垞静志居琴趣后
孙鼎臣（清代）

红娇绿怨，有芳魂一缕，苦萦湘管。歌板酒旗零落尽，忍把瑶筝重按。

旧枕痕干，曲屏尘掩，心事空银汉。彩鸾卷里，问真真可能唤。

休道柳絮羞狂，莲心茹苦，省识情长短。减字偷声寻笛谱，曲曲春风肠断。

红豆啼烟，青笺砑露，心字香难散。三生片石，定应他日相见。
登钟山
张榘（宋代）

登高得胜游，暂喜尘鞅脱。
林深鸟声微，石兀马足滑。
一笑立高寒，双明渺遐阔。
酒酣百虑消，世事等毫末。
古松
顾清（明代）

年来耆旧多零落，如此长松见亦稀。劲直不随冰雪困，馨香宜得凤鸾依。

流脂化魄皆堪斸，坠子成林又合围。好在主人封殖厚，清游留待子房归。
次韵真歇和尚圆觉经颂一十四首·弥勒菩萨章
释正觉（宋代）

痴根爱种力锄除，一段灵明是旧基。
插草天人深会意，拈华尊旧笑开眉。
鱼行大士须珍重，布袋憨僧且伏惟。
处处鼻头相撞磕，唯心境界你谩谁。
枯梅
马知节（宋代）

斧斤牋不死，半藓半枯槎。
寂寞幽岩下，一枝三四花。
题黄仲则集即效其礼
郭尚先（清代）

骆丞词笔未登科，长爪通眉憔悴多。《锦瑟》春心迷断梦，铜笳霁吹入悲歌。

才难为用应缘傲，诗到能穷始不磨。几许宰言图作佛，圆成竟让病维摩。
杨贯之提举挽诗二首
李弥逊（宋代）

当年接翼上天池，旧事空存雁塔题。
岂有新诗来渭北，谩令后学仰关西。
送僧游天台
林逋（宋代）

石梁天绝赤城深，影落苍冥几万寻。
金策若回聊为说，慰予终老爱山心。
题瑞相寺
李山甫（唐代）

路入禅关僻，僧迎取衲披。
自怜重到此，还忆旧游时。
泉石清虚境，松筠古老姿。
问师从此别，鹤驾几回知。
洞仙歌
姚云文（宋代）

燕窠香湿，误天涯芳信。社近阴晴未前定。听莺簧宛转，似羽疑宫，歌未断，落落旧愁都醒。

疏狂追少日，杜曲樊楼，拚把黄金买春恨。回首武陵溪，花待郎归，洞云深、未知春尽。问杨柳梢头几分青，消不得，朝来雨寒一阵。
咏藕
陶弼（宋代）

万顷金沙里，谁将玉节栽。
丝应鲛乞与，津是蚌分来。
盘貯冰犹结，刀侵雪易摧。
防风骨外折，混沌窍中开。
月寺僧家钵，风亭酒客杯。
胸中秋气入，牙角雨声回。
自愧尘泥贱，得蒙尊俎陪。
与君消酷暑，瓜李莫相猜。
答王允升省中对雨见忆之作
薛蕙（明代）

康乐愁霖唱，平原苦雨诗。
故人歌此曲，赠我慰相思。
薜荔垂青阁，芙蓉泛绿池。
今朝一樽酒，最恨不同持。
读刘阮事用元微之韵
方一夔（宋代）

层层楼阁锁娇鬟，要伴朝云出远山。紫府神仙行世上，深宫妃媵落人间。
游阴那寺
陈天资（明代）

闻说那山古道场，迟迟马策此羊肠。眠云嫩草时承坐，飞涧松羊半送香。

昙馆风清禅寂寂，芸窗月上夜央央。数声钟磬鸡鸣彻，欹枕閒听讲梵王。
景阳宫井
陆龟蒙（唐代）

古堞烟埋宫井树，陈主吴姬堕泉处。

舜没苍梧万里云，却不闻将二妃去。
食鹅梨三首
刘子翚（宋代）

拂拂鹅黄初借色，涓涓蜜醴为输津。
泠然一涤心渊净，热恼无因著莫人。
遣兴
陆游（宋代）

扫尽衣尘喜不胜，村居终日醉腾腾。
闲投邻父祈神社，戏入群儿斗草朋。
幽径有风偏爱竹，虚堂无暑不憎蝇。
悠然又见江天晚，隔浦人家已上灯。
冷泉观放水
史卫卿（宋代）

溪流平地响晴雷，石上生风捲雪来。
醉拍阑干衣袖湿，十分身在白云堆。
宿佛径庵，赠迈往师，怀开山故人
成鹫（清代）

千峰行尽水迢迢，日暮寻师过断桥。僧老不闻翻贝叶，身閒惟断种芭蕉。

山藏绝壑人稀少，秋入空林夜寂寥。惆怅居亭何处所，满庭黄叶落萧萧。
赭山访沈天士
何绛（明代）

敝缊过城市，谁能识汝贤。
今人薄古道，我辈但相怜。
傲骨难谐俗，奇穷敢怨天。
何如天上月，缺久又重圆。
五忆诗有序 其四 虎山桥秋水
张元凯（明代）

石梁秋水涨平芜，髣髴潇湘入画图。震泽连天浮玉镜，洞庭分岫浴青凫。
杂咏下 鱼
洪适（宋代）

心嫌大吞小，不忍唤渔蓑。皱月年年减，潜渊渐渐多。
江南春 忆远
顾之琼（清代）

星炯炯，思依依。关山幽梦绕，风雨暗魂飞。江南春好浑闲却，何事游人滞不归。
和黄仲秉喜雨
张栻（宋代）

雨凉窗户好，佳木正阴阴。
畎畎忧时念，乾坤济物心。
引泉聊自照，移竹更亲临。
尚想皇华使，风前拥鼻吟。
题何山人大隐阁
蔡襄（宋代）

万井连交道，中天敞静轩。
由来婚鄽市，全胜贲丘园。
目极无留婚，心閒不避喧。
沼光摇屋动，花艳出栏繁。
雨霁山容静，潮生海气昏。
幽人披彩槛，永日对芳樽。
素业名家久，通医与义存。
丹图环八卦，仙诀遁三元。
造化今为友，欢忧本聚门。
应须超世累，宴坐此忘言。
和蔡白石湖上晚眺
侯一元（明代）

赴省鸡栖后，看山立马时。
夕烟澹秋水，寒鹊附空枝。
拙宦头堪白，乡心梦独知。
犹闻歌雅调，不似越声悲。
和罗昌逢千叶桃
刘诜（元代）

闰赢首增春，朔霁久连望。梅残不留玉，桃盛忽成障。

异姿夺众妍，姝萼同一状。重□杂裼袭，叠綵迷下上。

泪明露借光，影堕日分漾。纷披竞年华，剪刻费天匠。

先生被花恼，书罢时亦访。亭空昼无人，山鸟立幽桁。

横波绕碧带，老树入古像。同游无前度，得句有孤倡。

仙源谁与期，微风起衣浪。
偈
双林大士（宋代）

渡河须用筏，到岸不须船。
人法俱名执，悟理讵劳诠。
中流仍被溺，谁论在两边。
有无如取一，即被汗心田。
憩陈从训湘竹榻戏题
胡应麟（明代）

大梦全忘日，清音半杂云。蘧然修竹里，恍忽下湘君。
夜赋
陆游（宋代）

老人不食觉魂清，况若身游白玉京。
夜静月惊林鹊起，水凉风玉露荷倾。
昏灯一点窥孤梦，画角三终转五更。
欲醉海山还嬾去，且携羽扇憩青城。
西江月·膝下红金不暖
佚名（宋代）

膝下红金不暖，窗前绛蜡犹然。夜深城麓走风烟。的砾还飘雪霰。海上正迷蝶梦，山阴未棹溪船。愿骑白凤玉为鞭。西赴瑶池芳宴。
无题（一作赠友人）
张乔（唐代）

九霄无诏下，何事触清尘。宅带松萝僻，身惟猿鸟亲。

吟看仙掌月，期有洞庭人。莫问烟霞句，悬知见岳神。
水龙吟 州北看樱花作，即呈家训、筱蕾吟正
李祁（宋代）

春风吹彻平原，樱花万顷开无际。枝头烂漫，堆云叠雪，神仙游戏。

造化无心，偶为东道，豪情无比。把青山踏遍，晴湖看倦，总一片，欣欣意。

那是春归便已，好韶华、与时相替。轻阴微雨，几番朝暮，旋铺新翠。

又见珠悬，玲珑映日，玉酣红醉。莫相思、故国天涯，同一是，浮生寄。
将巡堤堰先寄高邮蒋知军
王禹偁（宋代）

二十年前在濮阳，宾筵留我共飞觞。
当时进士衣如雪，今日郎飞鬓有霜。
吏役可堪巡堰埭，军城犹喜接封疆。
能来界首相期否，堤上依依柳渐黄。
杂拟汉人小诗十二章 其十一
姚燮（清代）

天清地宁，山成海平。布文櫜武，罔敢不庭。稽首皇帝陛下，万岁其婴。
偈颂三十四首
释如净（宋代）

清凉大火聚，炎炎没回互。
衲僧赤骨律，通身是剑树。
在里许相挨厮拶，在里许放行把住。
放行把住逞风流，总是冤家笑点头。
初到曲江六首 其四
朱翌（宋代）

岭外山川最，天涯草木芬。曾经五月狩，俱被一琴薰。

韶石静张乐，舜峰高出云。真同适鲁见，何异在齐闻。
题花光梅十首·五叶联芳
王柏（宋代）

裁冰镂雪几多工，次第开时个个同。
夜半传香来庾岭，至今拈起作家风。
采桑子·洞房深夜笙歌散
冯延巳（五代）

洞房深夜笙歌散，
帘幕重重。
斜月朦胧，
雨过残花落地红。
昔年月限伤心事，
依旧东风。
独倚梧桐，
闲想闲思到晓钟。
甲戌武康大水净林寺山门殿屋悉皆倒敝
董嗣杲（宋代）

仲秋秋阴合，壁落走鼯鼠。
彻宵风雨骤，平地生洲渚。
莫辨路与溪，庐舍失处所。
净林古梵屋，木佛岂得御。
当门金刚恶，兹复化何许。
方丈九旬僧，足废不能举。
徘徊想旧历，突突起沙屿。
遗关茁芝菌，卧竹压麻苧。
山民穷无告，谋食屡多阻。
三乡凡几户，竟堕鱼鳖侣。
伤痛李生迂，卷尽牌头墅。
独慨虚浮身，昏迷怯幽伫。
上流未偃戈，战血冱荆楚。
近畿天示儆，岁月不我与。
就食难下咽，酸恨彻心膂。
过淝口二首
宋祁（宋代）

氐丑矜凶甚，临流列万幢。
由来不自项，何荷欲浮江。
控巴台
何异（宋代）

台上小留归客，台前稳系扁舟。
三宿翠微阁上，一程白帝城头。
及第后读书院咏物十首上礼部李侍郎 塼道
樊铸（唐代）

入用因埏埴，时行任比方。连阶□□□，□□□□□。
虚飘飘 其一
周紫芝（宋代）

虚飘飘，虚飘飘，姮娥临月榭，神女渡仙桥。风撼花浮水，霜吹叶女条。

飞云转眼下三峡，密雪满空来九霄。虚飘飘，虚飘飘，比人生命犹坚牢。
将归示苏生 其二
杨彝珍（清代）

日月驱春秋，童丱易老丑。有生后古人，扫门甘奉帚。

指前争公袭，寸美中何有。好音过飘风，同逐荣华朽。

尔来里曲生，文辞妙众口。鸷翰伪凤鸣，丛谤高丘阜。

贤愚去匪寸，念此颜无忸。何物难灰尘，大道堪淹久。

独立向千载，须我同志友。
淮阴杂诗六首 其四
邹祖符（清代）

红妆结伴出香闺，扳得金鞍上马齐。羞与路旁年少并，扬鞭先过月堤西。
酬故人还山
宋鼎（唐代）

举棹乘春水，归山抚岁华。碧潭宵见月，红树晚开花。

肃穆轻风度，依微隐径斜。危亭暗松石，幽涧落云霞。

思鸟吟高树，游鱼戏浅沙。安知馀兴尽，相望紫烟赊。
施教授到官两载 其二
韩淲（宋代）

青青水中芹，泮涣而乐群。亦岂无他人，亦岂不在君。

海峤富术业，江湖稀见闻。其间名世者，馀子信纷纷。
赠炼丹法和殷长史诗
江淹（南北朝）

琴高游会稽。
灵变竟不还。
不还有长意。
长意希童颜。
身识本烂熳。
光曜不可攀。
方验参同契。
金灶炼神丹。
顿舍心知爱。
永却平生欢。
玉牒裁可卷。
珠蘂不盈箪。
譬如明月色。
流采映岁寒。
一待黄冶就。
青芬迟孤鸾。
别内赴征三首
李白（唐代）

王命三征去未还，明朝离别出吴关。

白玉高楼看不见，相思须上望夫山。

出门妻子强牵衣，问我西行几日归。

归时倘佩黄金印，莫学苏秦不下机。

翡翠为楼金作梯，谁人独宿倚门啼。

夜坐寒灯连晓月，行行泪尽楚关西。
山中吟三首
钱时（宋代）

百不如人此老身，老身何必要如人。
等闲花草随宜种，多在山中住几春。
寄杨秘书
罗隐（唐代）

萧萧檐雪打窗声，因忆江东阮步兵。两信海潮书不达，

数峰稽岭眼长明。梅繁几处垂鞭看，酒好何人倚槛倾。

会待与君开秫瓮，满船般载镜中行。
次韵陈秀才二首
陈造（宋代）

吏治因循俗已疵，可无柱后济宽慈。
顾惭德化一何取，敢意古人三不欺。
剔蠹方图洗熏染，放麑端复惎衰迟。
成君今段莱衣笑，莫更风前赋百罹。
九日三首
苏辙（宋代）

早岁寡欢意，衰年仍病缠。
客居逢九日，斗酒破千钱。
萸菊惊秋晚，儿孙慰目前。
登高懒不出，多酌任颓然。
班师
吕定（宋代）

紫塞回来雪正晴，王师百万拥连营。
马嘶大地山河壮，旗卷长空日月明。
龙虎台高千嶂耸，凤皇城近五云生。
圣颜有喜天心顺，中外欢闻奏凯歌。
僧从事文字禅三首 其三
释德洪（宋代）

三多授子文章法，坏衲酬吾老大心。帘捲暮凉烟翠重，一声云斧觉山深。
和虞仲易送行 其二
洪咨夔（宋代）

岁月双蓬鬓，风沙一老兵。气惟凭义养，命不与穷争。

鼎正中边沸，船须左右平。半筹无可画，空赋洗兵行。
题金台集四首 其四
张起岩（元代）

百尺高楼易水东，千金曾此彀英雄。君来却在承平日，先策诗坛第一功。
青衫
郑克己（宋代）

青衫著破禁中罗，楚泽吴江几度过。仕宦宛如杯水澹，朝廷空有故人多。

渔村疏竹明风旆，烟浦斜阳起暮歌。欲买田园归海上，此身无奈客愁何。
约建德蔡令游梅山晨起微雪
黄彦平（宋代）

青回沙际草先知，稍傍芳林上故枝。
野寺残僧微雪后，冻云寒雁共来时。
不愁眼里无诗本，却要胸中有画师。
已拚入城官长驾，留连风物得归迟。
会友人饮
黄裳（宋代）

曾共萤窗得夜光，别来声问在周行。未摇丹管酬诗史，且遣青娥丐乐章。

巧笑莫嫌留客数，幽怀须信到官忙。樽前邂逅知多少，更对春风舞一场。
题梅竹双清图
泰不华（元代）

冰魂无梦到瑶阶，翠袖云鬟并玉钗。青鸟暮衔红绶带，夜深重认合欢鞋。
南浦·题周湘云九石图之远浦涵星
况周颐（清代）

秀极信能奇，乍凝眸、烟水迷离如许。波路旧归帆。遥情在，落月霜天笼曙。瑶光历历，种榆合傍云深处。江影平分秋伫雁，依约在东三五。
仙源谁识支机，恰教人卧看，牵牛织女。望极似涔阳，依南斗、不转楚骚心苦。贞姿雪濯，聚星消得髯翁句。丘壑胸中堪列宿，骨傲未须怜汝。
题苦竹寺海棠洞三首
王之道（宋代）

一径封苔知雨足，贰车行县昔时迁。
对花啜茗思春日，拂拭新诗益怅然。
感旧
陈澧（清代）

先师程侍郎，雄文兼硕儒。肯于侍坐间，问我读何侍。

我以《汉侍》对，又问读何如。我言性善忘，读过几如无。

师言不在记，记诵学乃粗。岂欲摘隽语，以资词赋欤。

汉室之兴衰，班史之规模。读之能识此，乃为握其枢。

廿年记师说，侍以置座隅。
送制机丰德馨赴堂召二首
李曾伯（宋代）

奇章昔送牧之行，旧事今亲见广陵。
一叟栖栖嗟孑立，诸贤衮衮庆偕升。
事来推与参前著，公去吾其失右肱。
我俟兵休归决矣，断无清梦到觚棱。
夜雨
张祜（唐代）

霭霭云四黑，秋林响空堂。
始从寒瓦中，淅沥断人肠。
愁肠方九回，寂寂夜未央。